text: Mad overhaler spiritus i grænsebutikker
  20 februar 2012 kl. 22.09
  Fedtafgiften har skubbet til en tendens med at flere køber fødevarer i grænsebutikkerne, siger forsker.
  Fødevarer havner oftere i indkøbskurven, når danskerne handler ved grænsen, skriver Morgenavisen Jyllands-Posten tirsdag.
  Det viser en spørgeundersøgelse, der afdækker hvilke varer danskerne køber i Tyskland.
  56 procent af grænsegængerne køber nu fødevarer og andre dagligvarer, når husstanden handler i Tyskland.
  For blot to år siden var det kun 27 procent af grænsegængerne, der købte fødevarer ved grænsen.
  Lektor Susanne Bygvrå fra Institut for Grænseregionsforskning ved Syddansk Universitet siger, at fedtafgiften har været med til at forstærke den tendens.
  - Tidligere havde folk kun spiritus, øl og vin i hovedet. De sidste par år har dagligvarer været stigende, mens de gamle, kendte produkter falder eller stagnerer. Det er en udvikling, som fedtafgiften forstærker, siger hun til Jyllands-Posten.
  
  Stor stigning
  Der er altså tale om en stigning på 35 procent på blot et år, viser spørgeundersøgelsen, som Capacent har foretaget i februar for brancheorganisationen De Samvirkende Købmænd.
  Faktisk er der nu flere, som køber fødevarer end spiritus ved grænsen. Samme undersøgelse, der viser, at 56 procent køber fødevarer, viser, at 47 procent køber spiritus ved grænsen.
  